# Dharma

### Straipsnis iš Vikipedijos, laisvosios enciklopedijos.

Dharma (sanskr. धर्म, dharma; pali dhamma, Tibeto kalba chos [čio]) – rytų filosofijoje pačia bendriausia prasme yra natūralioji tikrovės tvarka. Ši sąvoka yra plačiai naudojama Indijos filosofinėse ir religinėse sistemose ir turi savitų prasmių pagal naudojimo sritį ir konkretų kontekstą. Dharmos sąvoka yra pamatinė tokioms religijoms kaip budizmas, džainizmas, induizmas, sikhizmas. Induizmas originaliai net vadinamas „Sanatana Dharma“, t.y. „amžinoji dharma“. Budizme visas Budos mokymas dažnai vadinamas Dharma. Panašiai ir džainizme, Mahavyros mokymas vadinamas Dharma. Dėl išimtinio dharmos vaidmens šiose religijose jos dažnai vadinamos bendru „dharminių religijų“ vardu. Bendrai dharmos sąvoką galima sutikti naudojamą tokiomis reikšmėmis: tiesiogine prigimtine reikšme – tiesa, [natūralus] dėsnis, tvarka; kaip religijos doktrina – mokymas, [išsilaisvinimo] dėsnis; kaip religinė tiesa – teisingumas, pareigų laikymasis, jų vykdymas; dar gali būti – visuomenės tvarka ar jos sąranga, teisngas elgesys, tiesiog dorybė.

Pats žodis yra kilęs iš veiksmažodžio dhar – laikyti, palaikyti. Rigvedoje jau yra sutinkamas žodis dharman, reiškiantis taip pat ir „dėsnį“, „tvarką“, kaip konkretybę, kontrastuojančią su abstrakčiąja tvarka „rita“.

## [taisyti] Dharma budizme

Dharmos sąvoka budizme yra labai daugiareikšmė. Ji perimta iš bendrosios Indijos pažiūrų sistemos, kurioje budizmas buvo natūrali visos sistemos raidos dalis. Budizmas ėmė naudoti žodį „dharma“ tokį, kokia reikšme jis tuo metu buvo naudojamas Indijoje: kiek neapibrėžtą, terminologiškai nenusistovėjusį, tačiau plačiai naudojamą, tokį kaip jis naudojamas tuo metu susiformavusiose Upanišadose. Jis reiškė tiesą, tvarką, aukščiausiąją tvarką, aukščiausiąją moralinę tvarką. Todėl labai tiko Budos mokymui vadinti ir plačiai prigijo budizme kaip Budos Dharma (sanskr. buddhadharma) arba tiesiog – Dharma.

Greta šios reikšmės buvo ir bendresnė. Dharma buvo laikoma kiekvieno žmogaus individualios prigimties „įpareigojimas gyventi dorai“, arba pagal dharmą. Taigi dharma dar buvo vadinama asmeninė dorovė.

Tik budizmui būdinga dar viena dharmos reikšmė, su kuria susiduriame jau vėlesniuose budizmo veikaluose, ypač mahajanos (pradžniaparamitos bei abhidharmos) kūriniuose. Šita reikšmė – būties elementas. Tokia reikšme „dharma“ naudojama pradžniaparamitos sūtrose (pvz., Širdies sūtroje). Būtimi yra laikoma daugybės neapčiuopiamai smulkių nebedalomų materijos, proto ir jėgų elementų samplaika. Kaip tik šitie elementai ir yra vienintelė tikrovė, t.y. dharmos. Šių elementų dariniai yra tiktai pavadinimai (nama), kuriais apjungiamos tos dharmų aibės. Iš šių dharmų yra sudarytos penkios skandhos, arba penkios sudėtinės kiekvieno individo ar asmens dalys.

Informacijos šaltiniai:

- Дхаммапада и будийская литература/ В.Н.Топоров //Дхаммапада. СПб.,1960.
- Pasaulio religijos.- Vilnius: Alma Littera, 1997.
- [1]

Rodomas puslapis "http://lt.wikipedia.org../../../d/h/a/Dharma.html"

Kategorijos: Budizmas | Induizmas

##### Views

- Straipsnis
- Aptarimas
- Dabartinė versija

##### Paieška

##### Kitomis kalbomis

- Česky
- Dansk
- Deutsch
- English
- Esperanto
- Español
- Suomi
- Français
- עברית
- Bahasa Indonesia
- Italiano
- 日本語
- 한국어
- Nederlands
- ‪Norsk (bokmål)‬
- Polski
- Português
- Русский
- संस्कृत
- Simple English
- Slovenčina
- Svenska
- ไทย
- Türkçe
- Tiếng Việt
- 中文